
Τετάρτη, 16 Σεπτεμβρίου 2026

ΔΕΛΤΙΟ ΤΥΠΟΥ
Συνέχεια ενημέρωσης αναφορικά με τον εντοπισμό και διάσωση 67 αλλοδαπών και τον εντοπισμό 51 αλλοδαπών στους Καλούς Λιμένες -  Εντοπισμός και διάσωση 36 αλλοδαπών νοτιοανατολικά των Καλών Λιμένων – Σύλληψη αλλοδαπών στη Μυτιλήνη – Εισροή υδάτων σε Ε/Π –Τ/Ρ σκάφος στη Ζάκυνθο
Συνέχεια ενημέρωσης:
Αναφορικά με τον εντοπισμό και τη διάσωση 67 αλλοδαπών στη θαλάσσια περιοχή 44 ν.μ. νοτιοανατολικά των Καλών Λιμένων, τις μεσημβρινές ώρες χθες, συνελήφθη ένας 26χρονος αλλοδαπός (υπήκοος Σουδάν), εξ’ αυτών, για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/23 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους ως ο διακινητής τους. Σύμφωνα με τους αλλοδαπούς εκκίνησαν τις βραδινές ώρες την 13.09.2026 από την περιοχή Τομπρούκ της Λιβύης, καταβάλλοντας χρηματικά ποσά μεταξύ 150.000 γκίνε Αιγύπτου και 2.500 δολαρίων ΗΠΑ, για τη μεταφορά τους στην Ελλάδα.


Συνέχεια ενημέρωσης:
Αναφορικά με τον εντοπισμό 51 αλλοδαπών στην παραλία της περιοχής «ΨΑΡΗ ΦΟΡΑΔΑ» Καλών Λιμένων, τις μεσημβρινές ώρες χθες, συνελήφθη ένας 25χρονος αλλοδαπός (υπήκοος Νοτίου Σουδάν), εξ’ αυτών, για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/23 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους ως ο διακινητής τους. Σύμφωνα με τους αλλοδαπούς εκκίνησαν τις βραδινές ώρες την 13.09.2026 από την περιοχή Τομπρούκ της Λιβύης, καταβάλλοντας χρηματικά ποσά μεταξύ 3.500 δολαρίων ΗΠΑ και 3.000 δηναρίων Λιβύης, για τη μεταφορά τους στην Ελλάδα. 

*****

Τις πρωινές ώρες σήμερα, ενημερώθηκαν οι Λιμενικές Αρχές των Καλών Λιμένων και της Ιεράπετρας από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ. για την παροχή συνδρομής σε λέμβο με αλλοδαπούς επιβαίνοντες σε δυσχερή θέση, στη θαλάσσια περιοχή 33 ν.μ. νοτιοανατολικά των Καλών Λιμένων. Άμεσα στην περιοχή κατέπλευσε φορτηγό πλοίο σημαίας Μπαρμπάντος, το οποίο εντόπισε και περισυνέλλεξε τριάντα έξι (36) αλλοδαπούς (33 άνδρες, 1 γυναίκα και 2 ανήλικους) και στη συνέχεια τους μετέφερε, με τη συνδρομή της λάντζας «ΕΛΕΝΗ» Ν.Π. 2097, στο λιμάνι των Καλών Λιμένων. Ακολούθως, οδηγήθηκαν στο λιμάνι του Ηρακλείου, συνοδεία στελεχών του Κλιμακίου Ειδικών Αποστολών (Κ.Ε.Α) του Κεντρικού Λιμεναρχείου Ηρακλείου. Προανάκριση διενεργείται από το Κεντρικό Λιμεναρχείο Ηρακλείου.

*****

Τις απογευματινές ώρες χθες, στελέχη του Γραφείου Ασφάλειας της Λιμενικής Αρχής της Μυτιλήνης προέβησαν στη σύλληψη δύο αλλοδαπών (υπηκόων Συρίας), ηλικίας 20 και 18 ετών, για παράβαση του άρθρου 216 του Π.Κ. «Κατοχή πλαστών ταξιδιωτικών εγγράφων» και του Ν.5038/2023 «Νέος κώδικας μετανάστευσης». Συγκεκριμένα, σε έλεγχο που διενεργήθηκε στο λιμάνι της Μυτιλήνης κατά την διάρκεια επιβίβασης σε επιβατηγό-οχηματαγωγό (Ε/Γ–Ο/Γ) πλοίο με προορισμό τον Πειραιά, διαπιστώθηκε ότι οι αλλοδαποί κατείχαν και επέδειξαν πλαστά ταξιδιωτικά έγγραφα. Από το Κεντρικό Λιμεναρχείο Μυτιλήνης που διενεργεί την προανάκριση, κατασχέθηκαν τέσσερα πλαστά έγγραφα, δύο ακτοπλοϊκά εισιτήρια και δύο συσκευές κινητής τηλεφωνίας.
Φωτογραφικό υλικό αναρτήθηκε στην ιστοσελίδα www.hcg.gr.

*****

Τις πρωινές ώρες χθες, ενημερώθηκε η Λιμενική Αρχή του Αγίου Νικολάου Βολιμών για περιστατικό εισροής υδάτων σε ελλιμενισμένο επαγγελματικό – τουριστικό (Ε/Π –Τ/Ρ) σκάφος σημαίας Πολωνίας, εντός του λιμένα Αγίου Νικολάου Βολιμών. Άμεσα, τέθηκε σε εφαρμογή το Τοπικό Σχέδιο Έρευνας και Διάσωσης και στη περιοχή μετέβη ένα Περιπολικό όχημα Λ.Σ. –ΕΛ.ΑΚΤ., όπου εντόπισε το σκάφος με τρεις αλλοδαπούς επιβαίνοντες (υπήκοους Γερμανίας) ηλικίας 77, 75 και 61 ετών, όλοι καλά στην υγεία τους. Κατά δήλωση του κυβερνήτη, λόγω έντονου κυματισμού, το πρυμνοδετημένο σκάφος προσέκρουσε στον προβλήτα, με αποτέλεσμα την εισροή υδάτων στο πρυμναίο τμήμα του. Με μέριμνα του ιδιοκτήτη το σκάφος ανελκύθηκε από ιδιωτικό συνεργείο, ενώ η απάντληση υδάτων πραγματοποιήθηκε από κλιμάκιο της Πυροσβεστικής Υπηρεσίας. Από τον Λιμενικό Σταθμό Αγίου Νικολάου Βολιμών που διενεργεί την προανάκριση, συνελήφθη ο 75χρονος κυβερνήτης του Ε/Π –Τ/Ρ, για παράβαση του άρθρου 291 του Π.Κ. (Επικίνδυνες παρεμβάσεις στη συγκοινωνία μέσων), ενώ παράλληλα απαγορεύτηκε ο απόπλους του μέχρι την προσκόμιση βεβαιωτικού αποκατάστασης βλάβης από τον νηογνώμονα που το παρακολουθεί. Από το περιστατικό δεν παρατηρήθηκε θαλάσσια ρύπανση.

